Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 436

8. Ellenőrzés, értékelés módszerei A program természeténél fogva összetett tartalmú. A komplexitásból következően egy-egy gyermek tantárgyi teljesítményei mindig többszintűek. Más-más színvonalú eredményt érhetnek el a megfigyelés, az elemzés, illetve a gyakorlati feladatok megoldása kapcsán. Az erre alapozott fejlesztő munka során a feladatokban, a követelményekben, de az ellenőrzésben, értékelésben is maximálisan rugalmasan, a gyermekek eltérő adottságaihoz, egyéni fejlődési üteméhez kell igazodni. Az értékelés célja, hogy a gyermekek rendszeres és következetes visszajelzést kapjanak saját fejlődésükről, hogy pontosan tudják miben voltak jók, miben kell igényesebbnek lenniük, igyekezetük milyen eredményt hozott az adott értékelési időszakban. Az ellenőrzés, értékelés feladata, hogy az elvárás, ellenőrzés és minősítés eszközeivel a tanulókat az önértékelésben, saját fejlődésük követésében, reális megítélésében segítse, kialakítsa bennük saját teljesítményük elemzésének szokását. Az ellenőrzés és értékelés szempontjai: a megítélés minden esetben a tanuló személyiségének, adottságainak és a pedagógus fejlesztőmunkájának, valamint a követelmények elvárásainak összevetésével, a fejlődés tényének és mértékének megállapításával történjék, s térjen ki az apró részletekre is (hiszen sokszor csak ezekben mutatható ki a fejlődés ténye, de a kevésbé motivált gyerekeknek ezek is jelentős sikerforrások lehetnek). A tanuló személyiségét tisztelő, szeretetteljes légkörű egyéni és közös megbeszélések során, illetve az óra alatti és az óra végi értékelés során egyaránt a jó, ötletes, kifejező megoldásokat, próbálkozásokat kell kiemelni, valamint célszerű megállapítani a feladatnak való megfelelés mértékét, a tanulók érdeklődő közreműködését. 2006/79/II. szám Az értékelési alkalmak a tanultak megszilárdítását szolgálják, emellett a gyerekek szemléletének irányítását és ízlésének alakítását. Maximálisan biztosítják a teljesítmény okozta örömöt a gyerekek, a közösség és a tanár részére is. A műveltségterület választható, szabadidős jellegének megfelelően a szóbeli értékelés mellett legfontosabb szerepe a produktum bemutatásának, illetve saját munkájuk elemző értékelésének van.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes